hamay baki

hamay baki 長者賜福

 sapuelac nu lisin 

 ngatu cacay 
wawa aw! nipalada’ nu tuas kina tunuz! sakapahen namu ku nipitanam. pakay balucu’ han ku kukay, diputen nu tuas kamu balaki.

haymaw han mukan, zatengen kuni paini nu tuas, kukay kuni padiput nu tuas, balaki masatademaw, mala kakasenengan nu niyazu’.

ipabaway a pauzipay atu tuas! i nuayawan nu dabek ku adiwawa, pabeli i tu haw tu sakakumced atu sakasitangah. padebun ku asuay a lesing ipabaw nu tunuz, pakayza ini pabeli, ngay mukan nu heni, ngay unanam a padutus. samihmihcan sa kami milunguc tisuwan, dutucdutuc kami mibetik i tisuwan, pabelii ku heni tu sadimata’ atu icelang, ngay dihku ku niyazu’ atu aadupan.

 ngatu tusa 
u uzip nu tatama ku nipiadup, keliden nu balakiay ku selal. sakamu sa ku tumuk "akiken ku niadupan, u palu’ ku sapilacul tu kaka’nen, mikukay ci malatawan! tuni pa’ya tamiyan tu aadupan, hamaw kapah ku balakiay palekal tu bakibaki tu wawa." 

malataw! nipa'ya nu misu tuni adupan, u sapauzip niyam tu wawa. i pabaw mutizeng i sasaupuwan, musakamu sa tu ku babalaki“adidiay a wawa laemeden tu ku balucu’ a patahkal tu lima, kasikazen ku balucu' sakay babalaki satabakin ku ngiha musakamu tu bakibaki. hakapahen kuni pa’ya tuni sapadahi nu babalaki, amahiza kisu u kiyuma, kaicelang mahiza u kuku’ nu ngabul, hizasa kasikaz, kasikawaw, kadimel, kadihiyi.”

 ngatu tulu 
tatalaayaw a selal, satudud a dadiw, saaumien patukuh tu nabalucu’an, amana kapawan tu tuas. kasikaz atu idihen ku pauzipay, i balucuen ku mipasubana’ nu tuas. u beliw nu bali, taepic nu udad, u tuduh nu lamal, katahkal nu lala’, kadimel atu kadihiyi’. mana kapawan haynisadikud, i labuen kuni paini nu tuas.

maahemaw ku dadiw tunu palaw, mahaymaw ku culil. sasukapahay nu di'tu, amiteka tu ku lisin, saahemawen nu niyam ku suni' amibetik, mihalhal tuni ka tayni nu misu, tulisen a mudadiw tunu kanamuhan nu misu. milunguc tuni pasepi nu misu, pasakapahen tu ku binawlan nu binacadan, caay ka uning ka lilac ku uzip atu balucu' niyam, maydih a litinan nu di'tuay a calay, muculil i tatengaay a zazan nu di'tu.

 malalitin tu ihekalay atu zumaay a natinengan 
sakasitangah nu Sakizaya

u salisin nu Sakizaya

nasulitan nay pabalucu'ay a kawaw nu subana'ay a pu 2018-1
kakuniza:sakasitangah
kakuniza:salisin
kakuniza:2018-cacay